Neuvoston päätöslauselma, annettu 2 päivänä joulukuuta 2002, yhteisön kuluttajapoliittisesta strategiasta vuosiksi 2002-2006



Virallinen lehti nro C 011 , 17/01/2003 s. 0001 - 0002



Neuvoston päätöslauselma, annettu 2 päivänä joulukuuta 2002, yhteisön kuluttajapoliittisesta strategiasta vuosiksi 2002-2006 (2003/C 11/01) EUROOPAN UNIONIN NEUVOSTO, joka MUISTUTTAA, ETTÄ: 1. Kuluttajansuojan korkean tason varmistamiseksi ja kuluttajien etujen edistämiseksi yhteisön kuluttajapolitiikka myötävaikuttaa kuluttajien terveyden, turvallisuuden ja taloudellisten etujen suojaamiseen sekä edistää heidän oikeuttaan tiedonsaantiin ja koulutukseen sekä oikeutta järjestäytyä etujensa valvomiseksi. 2. Yhteisön yhtenäisen kuluttajapoliittisen strategian edellytyksenä on kuluttajan etujen ottaminen huomioon määriteltäessä ja toteutettaessa muita yhteisön politiikan aloja kasvun, hyvinvoinnin ja kuluttajien luottamuksen lujittamiseksi yhteisössä. Kuluttajan etujen huomioon ottaminen muissa politiikoissa on kaikkien EU:n toimielinten ja jäsenvaltioiden yhteinen pyrkimys. 3. Kuluttajat yhdessä yritysten kanssa ovat sisämarkkinoiden keskeisimpiä toimijoita. Hyvin toimivilla sisämarkkinoilla, jotka lisäävät kuluttajan luottamusta rajat ylittäviin liiketoimiin, on kuluttajien etujen kannalta myönteinen vaikutus kilpailuun. 4. Luotettaviin tietoihin perustuvassa kohdennetussa kuluttajapolitiikassa olisi varmistettava, että toimintapoliittiset aloitteet ovat kuluttajien ja markkinoiden yleisen kehityksen mukaisia, ja sen tavoitteena olisi oltava näiden etujen ja yritysten tarpeiden välinen tasapaino. Tavoitteellinen kuluttajapolitiikka edellyttää strategisen ja analyyttisen kuluttajapoliittisen yhteistyön kehittämistä komission ja jäsenvaltioiden välillä. 5. Yhteisön lainsäädännöllä olisi varmistettava kuluttajansuojan korkea taso. Yhteisön lainsäädännön lisäksi on sisämarkkinoiden etujen parantamiseksi ja kansalliset rajat ylittävän kaupankäynnin turvallisuuden vahvistamiseksi tarpeen, että yritykset ja mahdollisesti kuluttajat pyrkivät yhdessä turvaamaan luottamuksen tuotteisiin ja palveluihin. Tämän tavoitteen toteuttamiseksi järjestöjä olisi kannustettava aloittamaan vuoropuhelu ja toteuttamaan asiaankuuluvat toimenpiteet kuluttajien etujen ja yritysten näkemysten tasapainottamiseksi. Kuluttajien ja yritysten vastuuta voidaan lisätä käyttämällä tarpeen mukaan paremmin hyödyksi muita sääntelymuotoja, esimerkiksi yhteissääntelyä ja itsesääntelyä. 6. EU:n laajentuminen vaikuttaa merkittävästi sisämarkkinoiden toimintaan muun muassa kuluttajapolitiikan alalla. Ehdokasvaltioiden kuluttajia, heidän edustajiaan ja kansallisia viranomaisia olisi autettava liittymiseen valmistautumisessa. I. ON TYYTYVÄINEN komission kuluttajapoliittiseen strategiaan vuosiksi 2002-2006(1) ja strategiassa esitettyihin tavoitteisiin - Tavoite 1: korkeatasoinen ja yhtenäinen kuluttajansuoja - Tavoite 2: kuluttajansuojasääntöjen tehokas soveltaminen - Tavoite 3: kuluttajajärjestöjen asianmukainen osallistuminen yhteisön politiikkaan ja strategiassa ehdotettuihin seurantatoimiin. II. KEHOTTAA KOMISSIOTA panemaan strategiansa ja sen kolme kuluttajapoliittista tavoitetta täytäntöön ja korostamaan erityisesti seuraavia asioita: 1. asettamaan korkeatasoisen kuluttajansuojan etusijalle myös muissa yhteisön politiikoissa ja toimissa; 2. ottamaan huomioon kuluttajien edut yleishyödyllisien palvelujen osalta; panemaan tässä yhteydessä merkille 18. kesäkuuta 2002 antamansa tiedonannon yleistä taloudellista etua koskevien palveluiden laaja-alaisesta arvioinnista(2) asiaa koskevien Eurooppa-neuvoston päätelmien mukaisesti; 3. pitämään työskentelynsä kannalta ensisijaisina ohjeiden ja asianmukaisten standardien kehittämistä yleistä tuoteturvallisuutta koskevan direktiivin mukaisesti, arvion esittämistä palvelujen turvaamista koskevista toimintavaihtoehdoista ja turvallisuusnäkökohtia koskevan alakohtaisen yhteisön lainsäädännön kuten uuden kemikaalialan lainsäädännön kehittämistä; 4. EU:n kuluttajansuojasta annetun vihreän kirjan seurannan perusteella tekemään aloitteita mahdollisiksi toimiksi ottaen samalla huomioon kuulemisen tulokset; 5. jatkamaan yhteisön nykyisen kuluttajalainsäädännön tarkistamista ja voimassa olevien direktiivien täytäntöönpanoa koskevien kertomuksien antamista; 6. esittämään asianmukaisia ehdotuksia rahoituspalvelujen sisämarkkinoiden loppuun saattamiseksi; 7. eEurope 2005 -toimintasuunnitelman mukaisesti: - jatkamaan aloitteiden käsittelyä edistääkseen turvallisuutta, hyviä käytäntöjä ja kaikkien käyttäjien tietoisuutta turvallisuusriskeistä ja raportoimaan edistymisestä vuoden 2003 loppuun mennessä, ja - jatkamaan työskentelyään ja edistämään toimia kuluttajien luottamuksen lisäämiseksi rajat ylittäviin liiketoimiin, mukaan lukien sähköiset maksut sisämarkkinoilla; 8. esittämään Euroopan sopimusoikeutta koskevan tiedonannon seurannan tulokset(3); 9. edistämään kuluttajien etuja kahden- ja monenvälisissä kansainvälisissä kauppasuhteissa. III. KEHOTTAA KOMISSIOTA JA JÄSENVALTIOITA: 10. tutkimaan jäsenvaltioiden nykyisiä täytäntöönpanojärjestelmiä ja ottaen huomioon kyseiset tulokset tutkimaan mahdollisuuksia täytäntöönpanoviranomaisten ja komission välisen yhteistyön lujittamiseksi strategiaan kuuluvilla aloilla. Neuvosto suhtautuu myönteisesti komission aikomukseen tehdä ehdotus jäsenvaltioiden kesken kuluttajansuojan alalla tehtävän yhteistyön tiivistämiseksi; 11. ottamaan huomioon kuluttajien oikeussuojakeinot, edistää ja tukea vaihtoehtoisia riitojenratkaisumenettelyjä, joilla helpotetaan kuluttajia ratkaisemaan rajojen yli tapahtuvia kiistoja, mukaan lukien tuomioistuinten ulkopuolisten riidanratkaisuelinten eurooppalainen verkosto, komission vuonna 2003 esittämän kertomuksen perusteella; 12. jatkamaan keskusteluja ja tutkimaan mahdollisuuksia kehittää yhteinen lähestymistapa ja yhteiset tavoitteet kuluttajatilastoille ja muille tiedoille, jotka voivat toimia kuluttajapolitiikkaa ja muita politiikan aloja koskevan strategisen ja tavoitteellisen lähestymistavan perustana, josta on hyötyä koko yhteisön politiikan kehittämiselle; 13. huolehtimaan siitä, että kuluttajia koskevista yhteisön toimista tulevaisuudessa annettavassa säädösehdotuksessa otetaan huomioon komission strategiassa esitetyt tavoitteet ja tuetaan niitä; 14. tukemaan edustavia kuluttajajärjestöjä, jotta ne voivat itsenäisesti edistää kuluttajien etuja sekä yhteisössä että kansallisella tasolla ja käyttää vaikutusvaltaa, käydä esimerkiksi tasapainoista vuoropuhelua yritysten kanssa ja osallistua yhteisön politiikkojen muotoiluun. Tätä varten olennaisia olisivat valmiuksien parantamista koskevien hankkeiden kehittäminen kuluttajajärjestöjen vahvistamiseksi tarvittaessa sekä rajat ylittävän liiketoiminnan erityispiirteisiin liittyvä koulutus; 15. kannustamaan, muiden keinojen ohella, kuluttajajärjestöjen ja yritysten välisen vuoropuhelun kehittämistä, jotta nämä voivat muun muassa osallistua muiden sääntelymenetelmien, erityisesti itsesääntelyn ja yhteissääntelyn, valmisteluun; 16. huolehtimaan siitä, että kuluttajien edut ovat edustettuina asiaankuuluvilla aloilla sekä Euroopan että kansallisella tasolla tehtävässä standardointityössä. Kuluttajien vaikutusta myös kansainväliseen standardointiin olisi kannustettava tarvittaessa erityisesti kansallisten standardointielinten kautta; 17. neuvottelemaan yleisesti kuluttajajärjestöjen kanssa laadittaessa lainsäädäntöä ja politiikkaa kaikilla asiaankuuluvilla aloilla. IV. KEHOTTAA JÄSENVALTIOITA huolehtimaan siitä, että kuluttajapoliittisen strategian tavoitteet otetaan tarvittaessa huomioon myös kansallisissa politiikoissa. V. KEHOTTAA komissiota esittämään neuvostolle joka 18. kuukausi vuosia 2002-2006 koskevan kuluttajapoliittisen strategian tarkastelun, joka perustuu säännöllisesti tarkistettavien lyhyen aikavälin toimintaohjelmien jatkuvaan seurantaan, sekä arvion niiden toimien vaikutuksista, joita yhteisö ja jäsenvaltiot ovat toteuttaneet kyseisen strategian tavoitteiden tukemiseksi. (1) Asiak. 8907/02. (2) Asiak. 10387/02. (3) Asiak. 10996/01.